વિશ્વાસની ત્રણ ચાર વ્યાખ્યા છે, પણ તેની વાત ફરી ક્યારેક. તો મારે એટલું જ કહેવું છે કે અષ્ટમૂર્તિ શંકરનું પહેલું રૂપ છે વિશ્વાસ. તુલસીએ ‘વિનયપત્રિકા’માં કહ્યું છે, ‘બિસ્વાસ એક રામનામ કો...’ અને ‘માનસ’માં અદ્્ભુત વાક્ય છે, ‘બિનુ બિસ્વાસ ભક્તિ નહીં હોઇ...’ મારા શ્રોતા મને ઘણી વખત પૂછે છે કે બાપુ, આપ વિશ્વાસની વાત કરો છો તો ક્યાં સુધી વિશ્વાસ રાખવો? આ જનમજનમનો સોદો છે. એમાં કોઇ શોર્ટ કટ નથી. એમાં કોઇ ડાઇવર્ઝન પણ નથી હોતું. ક્યારેક ક્યારેક તો લોકો મને કહે છે, બાપુ, આપનો ભરોસો અમને રડાવી દે છે! પરંતુ ભરોસો તો ભરોસો છે. વિશ્વાસ વિશ્વાસ છે. હું પૂર્ણત: વિશ્વાસુ માણસ છું. વિશ્વાસ મારા શિવ છે. વિશ્વાસ મારો કૈલાસ છે.